CELEX: E2016P0005
Language: sk
Date: 2016-03-22 00:00:00
Title: Žiadosť o poradné stanovisko Súdneho dvora EZVO z 22. marca 2016 predložená nórskym odvolacím senátom pre práva priemyselného vlastníctva vo veci odvolania mesta Oslo (Vec E-5/16)

26.1.2017   
            
            
               SK
            
            
               Úradný vestník Európskej únie
            
            
               C 26/17
            
         Žiadosť o poradné stanovisko Súdneho dvora EZVO z 22. marca 2016 predložená nórskym odvolacím senátom pre práva priemyselného vlastníctva vo veci odvolania mesta Oslo
   (Vec E-5/16)
   (2017/C 26/08)
   Žiadosťou z 22. marca 2016, ktorú podateľňa Súdu EZVO prijala 31. marca 2016, požiadal nórsky odvolací senát pre práva priemyselného vlastníctva (Klagenemnda for industrielle rettigheter) Súdny dvor EZVO o poradné stanovisko vo veci odvolania mesta Oslo k týmto otázkam:
   
               1.
            
            
               Môže byť zápis diel chránených autorským právom do registra ochranných známok, pri ktorých uplynula ochranná lehota, za určitých okolností byť v rozpore so zákazom v článku 3 ods. 1 písm. f) smernice o ochranných známkach, pokiaľ ide o registráciu ochranných známok, ktoré sú v rozpore „s verejným poriadkom alebo dobrými mravmi“?
            
         
               2.
            
            
               Ak je odpoveď na prvú otázku kladná, bude mať na posúdenie vplyv to, že dielo chránené autorským právom je všeobecne známe a má značnú kultúrnu hodnotu?
            
         
               3.
            
            
               Ak je odpoveď na otázku 1 kladná, môžu mať na posúdenie vplyv iné faktory či kritériá, ako sú uvedené v druhej otázke, a ak áno, ktoré?
            
         
               4.
            
            
               Sú ustanovenia článku 3 ods. 1 písm. e) bodu iii) smernice 2008/95/ES použiteľné na dvojrozmerné stvárnenia sôch?
            
         
               5.
            
            
               Sú ustanovenia článku 3 ods. 1 písm. c) smernice 2008/95/ES použiteľné ako právny základ pre zamietnutie ochranných známok, ktoré sú tvorené dvojrozmerným alebo trojrozmerným stvárnením tvaru či vzhľadu výrobku?
            
         
               6.
            
            
               Ak je odpoveď na piatu otázku kladná, majú sa ustanovenia článku 3 ods. 1 písm. b) a c) smernice 2008/95/ES vykladať v tom zmysle, že vnútroštátny orgán príslušný na zápis do registra pri posudzovaní ochranných známok, ktoré sú tvorené dvojrozmerným či trojrozmerným stvárnením tvaru či vzhľadu výrobku, musí ako kritérium použiť to, či sa predmetný vzor podstatným spôsobom odlišuje od normy alebo zvyklostí v danom odvetví, alebo môže zamietnutie odôvodniť tým, že takáto ochranná známka opisuje tvar alebo vzhľad výrobku?